Kjuákꞌe ijnko nkexro kuènté ti sin fariseo,
mé kuékꞌin Nicodemo.
Jehe chꞌan mé ijnko nkexro imá tjetoan kuènté ti sin Israel.
A̱ndá ijnko tie kjuichréhe̱ chꞌan ti chꞌin Jesús,
la ndáchro chꞌan:
―Maestro,
ó noheni kixin Díos ichrꞌán ti jaha kixin tsjákohéni kixin ti jehya Díos chrókjuakꞌeko ijnko chojni,
la xitjahya chrókjuasin sin kjuaxroan ijié éxi ti kjuaxroan tjáko̱xián.
Ndá kjuáte̱he chꞌin Jesús,
ndáchro:
―Ijnko nkehe chaxín tso̱tjo̱nka kixin ti nkexro tsokjíehya ni̱xién la xitjahya tsꞌixehen ti itjen Díos tꞌe̱to̱an.
A̱ndá chꞌin Nicodemo kjuanchankí,
ndáchro:
―Ó tádana,
¿xá nkexrín chrókokjìna ni̱xién ínaá?
¿Á na̱xa̱ jína chrókꞌuíxa̱ha̱n tse̱e na̱ná ndá chrókokjìna ní?
Ndá kjuáte̱he chꞌin Jesús,
ndáchro:
―Ijnko nkehe chaxín tso̱tjo̱nka.
Jehó ti nkexro tsíkokjíexín ìnta̱ la ko tsíkokjíexín Ncha̱kuén Díos,
mé jína tsꞌixehen sin ti itjen Díos tꞌe̱to̱an.
Ti ó ijnko ixjan tsꞌaxrjeníxin itꞌé la ko ìñé la jehó chojni chjasintajni ó.
A̱ndá ti nkexro tsokjíexín Ncha̱kuén Díos,
mé tsꞌóna xje̱en Díos.
Chrakonhña kixin ti nkehe xrja̱nká kixin:
“Kaín chojni la ticháxi̱n tsokjíhi ni̱xién ínaá.”
Éxi ti xri̱nto̱ chjéhe,
la kjónté tihín tꞌatsínka,
la noahña nketí kui̱xi̱n la ko noahña nketí sátsji,
mé xi̱kaha ti nkexro tsokjíexín Ncha̱kuén Díos.
Ndá xíkjanchankí chꞌin Nicodemo,
ndáchro:
―¿Xá nkexrín chrókóhen tíhi?
Ndá kjuáte̱he chꞌin Jesús,
ndáchro:
―¿Jaha ijnko maestro imá tꞌe̱to̱an ti nación Israel,
ndá na̱xa̱ tiénxinhña tíhi ní?
Chaxín ndáxrja̱n kixin jeheni la chrónkani ti nkehe noheni la ko ti nkehe tꞌikoni,
kjánchó jahara titekákonhñara.
Ti nkehe ndáxrja̱n la kuènté chjasintajni ó la kjónté titekákonhñara.
¿Ndá nkexrín chrókiénxinra ti chrónixja ti nkehe kuènté nka̱jní?
Ninkexró kjui̱hya nkaya nka̱jní.
Jehó ti Xje̱en Díos kꞌóna chojni kjuákꞌe ntiha la ko ntiha kui̱xi̱n.
*Éxi chꞌin Moisés,
ti kꞌuíxin ti sin israelita nte̱je̱,
la jehe chꞌan kjuíchꞌéna chꞌan ijnko konche chika kjua̱kꞌe̱nka̱ni chꞌan ijnko inta,
ndá komá sin la kꞌuénhña sin,
mé xi̱kaha tso̱hen ti Xje̱en Díos kꞌóna chojni,
ticháxi̱n tsjakꞌenkáni chꞌan ijnko ntacruz,
kixin kaín ti nkexro tsitekaon ti jehe chꞌan la tsaá sin,
tsochónta sin kjuachón nkochríxín.
’Díos imá tjue̱he ti chojni chjasintajni la kjuajon chꞌan ti nkoko̱axón Xje̱en chꞌan,
kixin kaín ti nkexro tsitekaon ti Xje̱en chꞌan la tsꞌitjáñahña sin,
tsochónta sin kjuachón nkochríxín.
Díos la chrꞌánhña ti Xje̱en ntihi chjasintajni kixin sinchekjasóte chꞌan chojni.
Náhí.
Ichrꞌán chꞌan ti Xje̱en chꞌan chjasintajni kixin tsaáxin kaín chojni.
’Ti nkexro tsitekaon ti Xje̱en Díos la tsjasótehya sin.
A̱ndá kaín ti sin tsitekakonhña,
mé tsjasóte sin kixin kuitekakuenhña sin ti nkoko̱axón Xje̱en Díos.
Mé xi̱kaha Díos sinchekjasóte chꞌan ti jehe sin nkochríxín,
kixin ó ikui ti nkexro tsꞌinkaséñaxín chjasintajni,
la kjónté xi̱kaha la a̱ntsí kóxríhi̱n sin ti sítie.
A̱ndá ti tꞌinkaséña la náhí,
kixin tjinkakonhña sin tsíto̱he sin ti nkehe jínahña tjejóchꞌe sin.
Kaín ti nkexro ichꞌe ti nkehe jínahña la tóxrìe̱nhña chrókóchjina ti tꞌinkaséña kixin tjinkakonhña sin tso̱noxín ti nkehe jínahña ichꞌe sin.
A̱ndá ti nkexro tjejónchexiteyá ti nkehe jína la chéhe̱ sin tóchjinehe sin ti xrohi kuènté Díos kixin tja̱ko̱xi̱n sin kixin Díos tjetsjehe kixin chaxín jína nchexiteyá sin.